NDOV bekommerd ná moordklagte teruggetrek wordAdv. Shamila Batohi (Foto: GCIS) Adv. Shamila Batohi, nasionale direkteur van openbare vervolgings (NDOV), het haar kommer uitgespreek nadat die aanklagte teen twee beskuldigdes in die Sindiso Magaqa-moordsaak teruggetrek is. Aanklagte van moord en poging tot moord is Maandag in die Umzimkhulu-landdroshof voorlopig teruggetrek teen Mluleki Ndobe, uitvoerende burgemeester van die Harry Gwala-munisipaliteit, en nog ŉ beskuldigde, die 48-jarige Zweliphansi Skhosana, in verband met die moord op Magaqa. Adv. Batohi is bekommerd aangesien die saak op die hofrol geplaas is, maar aanklagte dieselfde dag teruggetrek is weens ŉ gebrek aan bewyse. Batohi het gesê aanklaers het ŉ belangrike rol om te speel in die regspleging en in die verdediging van die ideale in die Grondwet. “[Aanklaers] moet ooreenkomstig optree met riglyne rakende die plasing van sake op die hofrol.” “Die saak geniet dringende aandag,” het Batohi gesê en bygevoeg dat sy verslae aangevra het van die direkteur van openbare vervolging in KwaZulu-Natal oor redes waarom die saak onder sulke omstandighede op die hofrol geplaas is. Skhosana en Ndobe is verlede week saam met Sbonelo Lindelani Myeza (39) en Mbulelo Innocent Mpofani (34) in hegtenis geneem in verband met die moord. Hulle is in hegtenis geneem op aanklag dat hulle saamgesweer het om Magaqa en sy kollegas, Nontsikelelo Mafa en Jabu Msiya, in Julie 2017 te vermoor. Magaqa was ten tye van sy dood ŉ skakelwese-raadslid by Umzimkhulu. Hy is langs sy kollegas Mafa en Msiya geskiet en het in September 2017 gesterf weens komplikasies van verskeie skietwonde. Mafa en Msiya het die aanval oorleef.